ผ่านร้านนี้อยู่บ่อยๆแต่ก้อเพิ่งจะได้แวะลองชิมขนมอร่อยๆมาเมื่อไม่นานมานี้ ซึ่งเป้าหมายของเราคือเค้กเผือกสีม่วงสวย ที่เล็งไว้ตั้งแต่เห็นจากรีวิวของพี่จอย (Joymymelody)ค่ะ

# ที่ตั้ง #
ตรงข้ามกระทรวงการคลัง ปากซ.พระราม6 30 ซึ่งเป็นซ.ลัดไปอารีย์ ร้านอยู่ริมถนนเลยจะไม่มีที่จอดรถ สามารถเข้าไปจอดได้ในซ.อารีย์สัมพันธ์ 10 บริเวณใต้ทางด่วนค่ะ

# บรรยากาศ #
เราไม่ค่อยถนัดบรรยายบรรยากาศเท่าไหร่ แต่บอกได้เลยว่าร้านตกแต่งน่านั่ง มีมุมเก๋ๆให้ถ่ายรูปหลายมุม และเนื่องจากเพิ่งเปิดได้ไม่นาน ร้านเลยยังคนไม่เยอะ ดูใหม่ สะอาด เหมาะกับผู้ที่ต้องการที่เงียบสงบมากค่ะ

# เมนู #
เครื่องดื่มและเบเกอรี่โฮมเมดพวกเค้กและพายคาวหวานหลายชนิด โดยเครื่องดื่มโดยเฉพาะกาแฟมีเมนูให้เลือกพอสมควร ที่น่าสนใจคือ 3D latte art รูปทรงน่ารักจากฝีมือของบาริสต้าประจำร้าน แต่พอดีเราไม่เน้นเครื่องดื่มเลยได้เค้กมาชิม 2 ชิ้นแทนค่ะ

# เมนูที่สั่ง # 
- เค้กเผือก
เนื้อเค้กแน่นแต่นุ่มละเอียด ไม่หวานจัด ด้านบนเป็นครีมสดเนื้อเบาผสมเผือกสีม่วงสวย ตรงกลางเป็นชั้นเผือกกวนบางๆ รสชาติโดยรวมไม่หวานจัดหอมเผือกนิดๆ ถ้าเทียบกับสตาร์บัคที่เพิ่งทานอันนั้นจะชุ่มฉ่ำกว่าพอสมควรค่ะ

- mango cheese cake
ชีสเค้กแบบไม่อบเนื้อเนียนนุ่มละเอียด มีเนื้อมะม่วงผสมอยู่ในเนื้อชีสเค้ก ด้านบนเป็นมูสมะม่วงสีเหลืองสวย และรองด้วยฐานบิสกิตบดละเอียดด้านล่าง รสชาติ ตัวชีสเค้กรสละมุนเนื้อเนียนละเอียด มีเนื้อมะม่วงรสหวานอมเปรี้ยวนิดๆในทุกคำที่ตัก มูสมะม่วงด้านบนหวานหอมเข้ากันได้ดีกับตัวชีสเค้กและฐานบิสกิตด้านล่างค่ะ

ก้อเป็นคาเฟ่น่านั่งอีกร้านในย่านอารีย์นะคะ อาจจะอยู่ห่างออกมาจากซอยใหญ่หน่อย แต่เดินทางมาไม่ยากค่ะ







